燕子樓
作者：黄裳
朝代：宋

paragraphs: 盼盼初歸樓上時，想如燕子長雙飛。
有才將色世間少，况復節義猶堪依。
將軍一去十餘載，玉簫瑶瑟無心解。
豈不能死空相隨，以色累公非所知。
白老曾爲賦詩客，風裊花枝醉無力。
後會勳郎漢陽驛，因語歔欷已成昔。
走筆還賡美人句，猶感白楊堪作柱。
我來登賞非唐人，尚引多情聊愴神。
人生真盡皆爲塵，百年一餉難留春。
高樓人散誰復親，只有燕子年年新。